Regimul importului de seminţe de cânepă pentru alte întrebuinţări decât pentru semănat a fost modificat vineri de Guvern.

Foto: Gulliver/GettyImages

Pentru România, autoritatea competentă responsabilă cu emiterea licenţei de import de seminţe de cânepă este Agenţia de Plăţi şi Intervenţie pentru Agricultură, iar Ministerul Agriculturii şi Dezvoltării Rurale este autoritatea competentă responsabilă cu emiterea autorizaţiei de importator, relatează economica.net.

Autorizaţia de importator se acordă operatorilor economici pe bază de cerere-tip, care se depune la biroul unic din cadrul Ministerului Agriculturii şi Dezvoltării Rurale, însoţită de următoarele documente:

- certificatul de înregistrare la Oficiul Național al Registrului Comerţului, în copie certificată pentru conformitate cu originalul;

- angajament, care, în funcţie de procedurile pe care le parcurge cantitatea de seminţe de cânepă importate, cuprinde cel puţin următoarele informaţii:

denumirea şi adresa operatorului economic, respectiv adresa punctului de lucru unde se desfăşoară operaţiunea de transformare a seminţelor;

produsul importat, respectiv: seminţe de cânepă încadrate la codul NC 1207 99 91 (Cannabis sativa), genul/specia, cantitatea (kg), documente din care să rezulte calitatea semințelor, buletinul de analiză din care să rezulte că tetrahidrocanabinolul se încadrează în limitele permise de prevederile din Regulamentul (UE) nr. 1307/2013.

descrierea operaţiunii de transformare la care este supusă sămânţa, produsul finit care rezultă în urma procesării, subprodusele rezultate, cantitatea şi destinaţia pentru fiecare dintre acestea;

contractul de prestări servicii cu operatorul care efectuează operaţiunea de transformare, după caz, ca anexă la angajament;

calendarul desfăşurării operaţiunii de transformare a seminţelor astfel încât, într-o perioadă de până la 12 luni de la data emiterii licenţei de import de către Agenţia de Plăţi şi Intervenţie pentru Agricultură, întreaga cantitate de sămânţă importată să fie supusă transformării.

Autorizaţia pentru import de seminţe de cânepă, altele decât cele pentru semănat, se emite în termen de 30 zile de la data depunerii documentaţiei şi este valabilă un an de la data emiterii.